Претърпяла поражения при Лахна и Кукуш в първите дни на войната, българската Втора армия (генерал Никола Иванов) се оттегля на север, към Беласица. Армията се разделя на три групи за прикритие, съответно, на направленията през Струмица, Рупелското дефиле и долината на Места. Централната група (в състав 2-ра бригада от Трета балканска дивизия, 1-ва бригада от Десета сборна дивизия, Сярската и Драмската бригада, командвани от генерал Иван Сарафов) заема за отбрана позиции южно от Рупел, между селата Ветрен – Герман.